title: 2010/767/ЕС: Решение на Комисията от 9 декември 2010 година за изменение на Решение C(2007) 2286 за приемане на правилата на Европейския съвет за научни изследвания за представяне на предложения и съответните процедури за оценка, подбор и отпускане на средства за непреки дейности по специалната програма „Идеи“ в рамките на Седмата рамкова програма (2007—2013 г.)  Текст от значение за ЕИП

text:
               11.12.2010

               BG

               Официален вестник на Европейския съюз

               L 327/51

         РЕШЕНИЕ НА КОМИСИЯТА
   от 9 декември 2010 година
   за изменение на Решение C(2007) 2286 за приемане на правилата на Европейския съвет за научни изследвания за представяне на предложения и съответните процедури за оценка, подбор и отпускане на средства за непреки дейности по специалната програма „Идеи“ в рамките на Седмата рамкова програма (2007—2013 г.)
   (текст от значение за ЕИП)
   (2010/767/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1906/2006 на Европейския парламент и на Съвета от 18 декември 2006 година за определяне на правила за участието на предприятия, изследователски центрове и университети в дейности по Седмата рамкова програма и за разпространение на резултатите от научните изследвания (2007—2013 г.) (1), по-специално член 16, параграф 3 от него;
   като има предвид, че:

               (1)

               С Решение C(2007) 2286 от 6 юни 2007 г. Комисията прие правилата за представяне на предложения до Европейския съвет за научни изследвания (ЕСНИ) и съответните процедури за оценка, подбор и отпускане на средства за непреки дейности по специалната програма „Идеи“ в рамките на Седмата рамкова програма (2007—2013 г.) (наричани по-долу „Правилата на ЕСНИ“).

               (2)

               С Решение C(2007) 4429 от 27 септември 2007 г. Комисията измени тези правила.

               (3)

               Въз основа на опита, придобит по време на първите конкурси на ЕСНИ от 2007, 2008 и 2009 г. и вземайки предвид промените, въведени в законодателството на Европейския съюз или изрично поискани от Научния съвет на ЕСНИ, Решение C(2007) 2286 на Комисията следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Правилата на ЕСНИ за представяне на предложения и съответните процедури за оценка, подбор и отпускане на средства за непреки дейности по специалната програма „Идеи“ в рамките на Седмата рамкова програма (2007—2013 г.), приети с Решение C(2007) 2286, се заменят с правилата в приложението.
   Член 2
   1.   Правилата на ЕСНИ за представяне на предложения и съответните процедури за оценка, подбор и отпускане на средства за непреки дейности по специалната програма „Идеи“ в рамките на Седмата рамкова програма (2007—2013 г.) се прилагат за всички покани за представяне на предложения (конкурси) на ЕСНИ, публикувани от датата на влизане в сила на настоящото решение.
   2.   Разпоредбите, отнасящи се до назначаването и възстановяването на разходите на поканени на интервю независими експерти и главни изследователи, определени в приетите от Комисията образци на писма за назначение, както и в раздел 3 и приложения Б и В към Правилата на ЕСНИ за представяне на предложения и съответните процедури за оценка, подбор и отпускане на средства за непреки дейности по специалната програма „Идеи“ в рамките на Седмата рамкова програма (2007—2013 г.), се прилагат от датата на влизане в сила на настоящото решение.
   Член 3
   Настоящото решение влиза в сила на двадесетия ден след публикуването му в Официален вестник на Европейския съюз.

      Съставено в Брюксел на 9 декември 2010 година.

            За Комисията

            Председател

         José Manuel BARROSO

      (1)  ОВ L 391, 30.12.2006 г., стр. 1

      ПРИЛОЖЕНИЕ

         ЕВРОПЕЙСКИ СЪВЕТ ЗА НАУЧНИ ИЗСЛЕДВАНИЯ

         Правила за представяне на предложения и съответните процедури за оценка, подбор и отпускане на средства за целите на специалната програма „Идеи“ в рамките на Седмата рамкова програма (2007—2013 г.)

      СЪДЪРЖАНИЕ

                  1.

               Преамбюл — определение на термините

                  2.

               Въведение

                  2.1.

               Принципи

                  2.2.

               Представяне на предложения

                  2.2.1.

               Покани за представяне на предложения

                  2.2.2.

               Предварителна регистрация

                  2.2.3.

               Представяне на предложения

                  2.2.4.

               Съдействие при представяне

                  2.2.5.

               Получаване

                  2.2.6.

               Проверка за допустимост

                  3.

               Партньорска оценка

                  3.1.1.

               Роля на независимите експерти

                  3.1.2.

               Назначаване на експерти

                  3.1.2.1.

               Изключване на независими експерти по искане на кандидат

                  3.1.3.

               Условия за назначаване, кодекс за поведение и конфликт на интереси

                  3.1.4.

               Независими експерти

                  3.1.5.

               Критерии за партньорска оценка

                  3.1.6.

               Организация на партньорската оценка

                  3.1.6.1.

               Партньорска оценка на авангардни научноизследователски проекти

                  3.1.6.2.

               Процедура за двуетапно представяне за авангардни изследователски проекти

                  3.1.6.3.

               Партньорска оценка на координационни и спомагателни действия

                  3.1.7.

               Резултати от партньорската оценка, подбор и отхвърляне на предложения

                  3.1.8.

               Обратна връзка

                  3.1.9.

               Процедури за съдействие и обжалване

                  3.1.10.

               Отчитане и информация относно процедурата за партньорска оценка

                  4.

               Решение за отпускане на финансиране и подготовка на споразумения за отпускане на безвъзмездни средства

                  5.

               Приложения

                  5.1.

               Приложение А — Процедури за представяне на предложения на хартиен носител

                  5.2.

               Приложение Б — Процедури за оценка на съответствието с етичните стандарти

                  5.3.

                              Приложение В —

                              Правила за възстановяване на пътни разходи и за изплащане на дневни и квартирни пари на основни изследователи, поканени на интервю

                  5.4.

               Приложение Г — Действия по отношение на сигурността — Дейности на ЕСНИ от чувствителен характер
            1.   ПРЕАМБЮЛ — ОПРЕДЕЛЕНИЕ НА ТЕРМИНИТЕ
      Европейският съвет за научни изследвания (ЕСНИ) е създаден от Европейската комисия (1) съгласно разпоредбите на специалната програма „Идеи“ в рамките на Седмата рамкова програма за изследвания, технологично развитие и демонстрационни дейности (специална програма „Идеи“) (2), като средство за изпълнение на тази специална програма.
      ЕСНИ се състои от Научен съвет, генерален секретар и специална изпълнителна структура, създадена от Европейската комисия като Изпълнителна агенция на Европейския съвет за научни изследвания (3); тя се отчита пред Комисията и работи в условия на автономия и цялост, гарантирани от Комисията.
      С цел по-голяма яснота за настоящия документ се прилагат следните определения на термини и съкращения:
      Съкращението „ИАЕСНИ“ се отнася за Изпълнителната агенция на Европейския съвет за научни изследвания.
      Съкращението „7РП“ се отнася за „Седмата рамкова програма на Европейската общност за изследвания, технологично развитие и демонстрационни дейности (2007—2013 г.)“ (4).
      Терминът „Правила за участие“ се отнася за „Правилата за участие на предприятия, научноизследователски центрове и университети в дейности по Седмата рамкова програма и за разпространението на резултатите от научните изследвания (2007—2013 г.)“ (5).
      Терминът „Финансов регламент“ се отнася за Регламент (ЕО, Евратом) № 1605/2002 на Съвета от 25 юни 2002 година относно Финансовия регламент, приложим за общия бюджет на Европейските общности (6).
      2.   ВЪВЕДЕНИЕ
      Целта на настоящия документ е да определи правилата, приложими към представянето и партньорската оценка на предложения, както и към отпускането на безвъзмездни средства на спечелилите предложения. Правилата определят основни параметри, чието предназначение е да гарантират, че процедурите, които водят до отпускането на безвъзмездни средства, са строги, справедливи, ефективни и целесъобразни. Те са определени съвместно с Научния съвет на ЕСНИ, отговорен и за създаването на работната програма „Идеи“, за установяването на методите за извършване на партньорска оценка и за определянето на независимите експерти, подпомагащи тази партньорска оценка. Те са приети от Комисията в съответствие с Правилата за участие.

                  В раздел 1 се описват основните принципи, приложими към процеса от представянето до отпускането на средствата: високо научно равнище, прозрачност, справедливост и безпристрастност, ефективност и бързина, както и етични съображения.

                  В раздел 2 се описват процедурите за представяне на предложения и начинът, по който те се обработват след това, включително оценката на допустимостта.

                  В раздел 3 се описва партньорската оценка, включително начинът, по който се подбират и назначават независимите експерти, разглеждането на потенциални и действителни конфликти на интереси, както и организацията на партньорската оценка. В този раздел също така се описва начинът, по който ще бъдат разглеждани жалбите и оплакванията, както и отчитането на партньорската оценка и отпускането на безвъзмездни средства.

                  В раздел 4 се описват подготовката и отпускането на безвъзмездни средства.

            2.1.   Принципи

      Процесът от представяне на предложение до отпускане на безвъзмездни средства се основава на няколко твърдо установени принципа:

                  —

                     Високо научно равнище. Подбраните за финансиране проекти трябва да демонстрират високо научно и/или техническо качество.

                  —

                     Прозрачност. Решенията за финансиране и възлагане трябва да се основават на ясно описани правила и процедури, а кандидатстващите правни субекти и основни изследователи следва да получават подходяща обратна връзка за резултата от партньорската оценка на техните предложения.

                  —

                     Справедливост и безпристрастност. Всички предложения се обработват последователно и по еднакъв начин. Те трябва да бъдат оценявани безпристрастно въз основа на техните достойнства, независимо от техния произход или самоличността на подаващия предложението субект, на основния изследовател или който и да било член на екипа.

                  —

                     Поверителност. Всички предложения и свързани с тях данни, знания и документи, представени пред ИАЕСНИ, трябва да бъдат разглеждани при условията на поверителност.

                  —

                     Ефективност и бързина. Подготовката на партньорските оценки, възлагането на договора и отпускането на средствата следва да се извършват възможно най-бързо, но при поддържане на високо качество на партньорската оценка и съгласно правната уредба.

                  —

                     Етични съображения и съображения за сигурност. Всяко предложение, което противоречи на основни етични принципи или което не отговаря на съответните процедури за сигурност, може да бъде изключено по всяко време от процедурата за партньорска оценка, подбор и отпускане на средства.

            2.2.   Представяне на предложения

      2.2.1.   Покани за представяне на предложения

      Предложенията се представят в отговор на покани за представяне на предложения („покани“) (7). Съдържанието и графикът на поканите за представяне на предложения се определят в работната програма „Идеи“ и се публикуват в Официален вестник на Европейския съюз („текст на поканата“), на уебсайта(уебсайтовете) на Комисията (8), както и на уебсайта на ЕСНИ, който ще предостави връзки към уебсайта(уебсайтовете) на Комисията.
      В поканите за авангардни научноизследователски проекти може да се посочва ориентировъчен бюджет за целия конкурс или да се посочват ориентировъчни бюджети за конкретни области на изследването в рамките на конкурса, които ще бъдат оценявани от отделни експертни съвети от независими експерти.
      Във всяка покана ще се посочва и дали трябва да се следва едноетапна или двуетапна процедура за представяне на предложения и/или за партньорска оценка. В случай на двуетапно представяне на предложения само тези, чиито предложения са оценени положително на първия етап, биват поканени да представят пълни предложения на втория етап.
      2.2.2.   Предварителна регистрация

      Поради подхода „отдолу нагоре“ на специалната програма „Идеи“ ЕСНИ очаква голям брой предложения във всички области на научните изследвания. За да позволи на ЕСНИ да осигури необходимите ресурси и експертен опит за процедурите на ЕСНИ за партньорска оценка, за даден конкурс може да се предвижда предварителна регистрация.
      Предварителната регистрация може да изисква декларация за планираната тематика и предвидените научноизследователски цели на предложението.
      Когато за даден конкурс се предвижда предварителна регистрация, преди нейния краен срок потенциалният кандидат отправя искане за потребителското име и паролата, необходими за представяне на предложението чрез информационната система на службата за представяне на предложения по електронен път (понастоящем СППЕП, посочена в текста като „системата за представяне на предложения по електронен път“). Крайният(-те) срок(ове) за предварителна регистрация могат да бъдат определени няколко седмици преди крайния(-те) срок(ове) за представяне на предложения. Предварителната регистрация и представянето са две различни фази. Ако за даден конкурс се предвижда предварителна регистрация, но кандидатът не се регистрира предварително, представеното предложение от този кандидат няма да бъде прието от системата за представяне на предложения по електронен път.
      В случай че за конкурса не се предвижда предварителна регистрация, потенциалният кандидат все пак се регистрира и отправя искане за парола за СППЕП, за да може да представи предложението преди крайния срок на поканата.
      В изключителни случаи потенциалният кандидат може да отправи искане за разрешение от ИАЕСНИ да представи предложение на хартиен носител, както е предвидено в приложение А към настоящото решение.
      2.2.3.   Представяне на предложения

      Предложенията се представят и — в съответните случаи — предварителните регистрации се извършват по електронен път посредством интернет системата за представяне на предложения по електронен път, управлявана от Комисията (понастоящем СППЕП).
      Съгласно разпоредбите на работната програма „Идеи“ предложенията за „авангардни“ научноизследователски дейности ще включват основен изследовател (ОИ) — определено лице с научна отговорност за проекта. Предложенията се представят от ОИ, оправомощен от предложената приемаща институция, която официално е кандидатстващият правен субект и на която ще бъдат отпуснати безвъзмездните средства (9). По време на процедурите за представяне и извършване на партньорска оценка ОИ ще бъде основният канал за комуникация между ИАЕСНИ и кандидатстващия правен субект.
      Подготовката и въвеждането на всички данни от предложението и заявяването на съгласие с условията за употреба на системата за представяне на предложения по електронен път и условията за партньорската оценка трябва да се осъществят преди самото представяне на предложението.
      Системата за представяне на предложения по електронен път ще извърши няколко основни проверки за удостоверяване. Едва след завършването на тези проверки системата за представяне на предложения по електронен път ще позволи на кандидата да представи предложението си. Тези проверки не заместват официалните проверки за допустимост, описани в раздел 2.2.6, и не могат да гарантират, че съдържанието на тези файлове отговаря на изискванията на конкурса. Счита се, че представянето се извършва в момента, в който ОИ започне окончателната процедура за представяне, посочена от системата за представяне на предложения по електронен път, и в никой друг момент преди този.
      Предложенията, изпратени на преносим електронен носител (напр. компактдиск или друго подобно електронно устройство), по електронната поща или по факс няма да се считат за представени и няма да бъдат оценявани. В изключителни случаи, ако даден ОИ не разполага със средство за достъп до системата за представяне на предложения по електронен път, той/тя може да отправи искане за разрешение от ИАЕСНИ да представи своето предложение на хартиен носител. Процедурите във връзка с такова искане и формалностите относно представянето на хартиен носител са определени в приложение А към настоящите правила.
      Процедурата за оттегляне на предложение ще бъде представена в съответните Указания за кандидатите. Оттеглено предложение впоследствие няма да бъде разглеждано за партньорска оценка или подбор.
      Ако е получено повече от едно представяне на едно и също предложение, оценка се изготвя само за най-скорошният допустим вариант.
      Предложенията се съхраняват при сигурни условия през цялото време. Когато вече не са необходими, всички копия освен тези, които се изискват за целите на архивирането и/или одита, се унищожават.
      2.2.4.   Съдействие при представяне

      В Указанията за кандидатите се обяснява подробно как ОИ, членовете на екипа или кандидатстващите правни субекти могат да търсят съдействие или информация по всякакви въпроси, свързани с даден конкурс. Осигурени са данни за осъществяване на контакт с бюрата за помощ към националните звена за контакт, ИАЕСНИ и ЕСНИ. Предвидено е бюро за помощ по въпроси, свързани със системите за представяне на предложения по електронен път.
      2.2.5.   Получаване

      Датата и часът на получаване на последния вариант на представените предложения се записват. След крайния срок на поканата се изпраща потвърждение за получаване по електронната поща, съдържащо:

                  —

                  заглавие на предложението и уникален идентификационен номер на предложението;

                  —

                  идентификационен номер на поканата, по която е отправено предложението;

                  —

                  дата и час на получаване (съответстващи на крайния срок на поканата за представяне на предложения, изпратени по електронен път).

            След представянето ИАЕСНИ се свързва с ОИ и/или кандидатстващия правен субект единствено ако това е необходимо с цел разясняване на въпроси като допустимост или за удостоверяване на административни или правни данни, които се съдържат в предложението (10). При двуетапна процедура обаче и само за одобрени молби упълномощеният от кандидатстващия правен субект ОИ може, съгласно посочени в поканата условия, да бъде поканен да представи допълнително предложение или допълнителна информация за първоначалното предложение и/или да се яви на интервю.
      2.2.6.   Проверка за допустимост

      Предложенията трябва да изпълняват всички критерии за допустимост, за да бъдат одобрени за партньорска оценка. Тези критерии се прилагат строго. В случай на двуетапно представяне всеки етап подлежи на проверка за допустимост. Всички предложения, представени по даден конкурс, ще подлежат на проверка съгласно следните критерии за допустимост:

                  —

                  получаване на предложението преди крайния срок (дата и час, предвидени в поканата);

                  —

                  пълнота на предложението, т.е. наличие на всички поискани части и формуляри (11);

                  —

                  обхват на поканата: съдържанието на предложението трябва да е свързано с целите, темите и схемата за финансиране, изложени в поканата, както са определени в работната програма „Идеи“. Дадено предложение ще се счита за недопустимо въз основа на критерия за „обхват“ само в ясно определени случаи (12);

                  —

                  всички допълнителни критерии за допустимост, важащи за конкурса, които са посочени в работната програма „Идеи“ и в бележката към поканата.

            Ако стане ясно преди, по време на или след фазата на извършване на партньорската оценка, че един или повече от критериите за допустимост не е спазен, предложението се обявява за недопустимо и се оттегля от всякакво допълнително разглеждане. В случай че съществува съмнение относно допустимостта на дадено предложение, партньорската оценка може да бъде извършвана в очакване на окончателното решение относно допустимостта. Фактът, че дадено предложение се оценява при такива обстоятелства, не представлява доказателство за неговата допустимост.
      Ако въпросът за допустимостта не е ясно определен и бъде счетено, че е необходим по-изчерпателен преглед на случая, може да бъде свикана комисия за преглед на допустимостта. Ролята на комисията е да осигури последователно правно тълкуване на такива случаи и равнопоставено третиране на кандидатстващите правни субекти и ОИ, представящи предложението (13).
      Тези ОИ, чиито предложения бъдат счетени за недопустими, ще бъдат информирани за основанията за такова решение.
      3.   ПАРТНЬОРСКА ОЦЕНКА
      3.1.1.   Роля на независимите експерти

      Предложенията подлежат на преглед от независими експерти (оценители за партньорска оценка) с цел да се гарантира, че само предложенията с най-високо качество са подбрани за финансиране. Независимият експерт е експерт, който не е служител на ЕСНИ и на Комисията (14), упражнява дейността въз основа на личните си качества и при извършване на работата си не представлява каквато и да било организация или научна общност.
      За целите на партньорската оценка се разграничават пет вида независими експерти:
      1.   Председатели на експертните съвети за извършване на партньорска оценка към ЕСНИ: организират работата в рамките на своя експертен съвет, ръководят срещите на експертните съвети и участват в окончателна среща за изготвяне на консолидирано становище. Също така те могат да извършват индивидуални оценки на предложения, обикновено дистанционно, при подготовката на срещите на експертния съвет.
      2.   Членове на експертните съвети за извършване на партньорска оценка на ЕСНИ: оказват съдействие при подготовката на срещите на експертния съвет, участват в тези срещи и могат също така да допринасят за индивидуалните оценки на предложенията, обикновено дистанционно.
      3.   Оценители към експертния съвет: независими експерти, от които е поискано да окажат съдействие при индивидуалните оценки на предложенията. Обикновено те не участват в срещите на експертния съвет.
      4.   Рецензенти: независими експерти, които извършват индивидуални оценки на предложенията, само дистанционно, и не получават финансова компенсация за изпълняваните от тях задания.
      5.   Независими наблюдатели: независими експерти, от които е поискано да направят проверка на процедурата на извършване на партньорската оценка от гледна точка на нейното функциониране и изпълнение. Те не правят оценки на предложенията, подлежащи на оценка. Те могат да участват във всички срещи в рамките на процеса на извършване на партньорска оценка.
      3.1.2.   Назначаване на експерти
          (15)

      Научният съвет на ЕСНИ е отговорен за предлагането на независими експерти за партньорската оценка на авангардни изследователски проекти (16) съгласно член 17, параграф 2 от Правилата за участие, както и за мониторинга на изпълнението на непреките действия по смисъла на член 27, параграф 1 от Правилата за участие. Научният съвет на ЕСНИ може да разчита на своите членове, както и на информацията, предоставена от членовете на експертния съвет или от ИАЕСНИ, за да определи независимите експерти. Въз основа на това предложение ИАЕСНИ ги назначава официално (17).
      От независимите експерти се изисква да притежават умения и знания, подходящи за областите на дейност, за които е поискано да окажат съдействие. Те трябва да притежават голям професионален опит в публичния или частния сектор в областта на научните изследвания, академичната дейност или научното управление. Могат да се изискват и други умения (напр. наставничество и обучаване на млади учени; управление или оценяване на проекти; трансфер на технологии и иновации; международно сътрудничество в областта на науката и технологиите). За назначаването на независими експерти, които работят с класифицирана информация, е необходимо да преминат през подходящо проучване за допускане до работа с поверителна информация.
      ИАЕСНИ може също така да прибегне до списъка на експерти, съставен в резултат на покани за представяне на кандидатури, публикувани в Официален вестник на Европейския съюз, както и до други експерти с необходимите квалификации, определени например чрез консултация с национални агенции за финансиране на научни изследвания и подобни организации. Експертите могат да бъдат от държави, различни от държавите членки или страните, асоциирани към Седмата рамкова програма (РП7).
      При съставянето на групи от експерти ИАЕСНИ се стреми да осигури най-високо ниво на научен и технически експертен опит в области, подходящи за конкурса, вземайки предвид и други критерии, като:

                  —

                  разумно разпределение на участието между жени и мъже от целия ЕС и от асоциираните държави, както и от трети държави (18)

                  —

                  редовна ротация на експерти в съответствие с нуждата от приемственост. Средно за една календарна година се очаква да бъде променен съставът на поне една четвърт от експертите, използвани във всяка научноизследователска област.

            Експертите трябва да притежават също подходящото ниво на езикови умения, което се изисква за подлежащите на оценка предложения.
      Имената на независимите експерти, определени за отделните предложения, не се оповестяват публично. При все това списъкът на независими експерти, които са оказали съдействие за оценяването на предложения, получени по даден конкурс, свързан със специалната програма „Идеи“, се публикува ежегодно на уебсайта (уебсайтовете) на Комисията. Освен това списъкът на членовете на експертния съвет също се публикува на уебсайта на ЕСНИ.
      Всеки пряк или непряк контакт относно партньорската оценка по даден конкурс между ОИ и/или кандидатстващия правен субект, който представя предложение в същия конкурс, и който и да било независим експерт, включен в тази партньорска оценка, е строго забранен. Всеки подобен контакт може да доведе до решение от страна на ИАЕСНИ да изключи съответното предложение от въпросния конкурс.
      3.1.2.1.   Изключване на независими експерти по искане на кандидат
      На кандидатите може да бъде разрешено от съответните Указания за кандидатите да отправят искане конкретно лице (19) да не действа като оценител при извършване на партньорска оценка на тяхното предложение. В такива случаи към кандидатите ще бъде отправена молба да определят точно причините за своето искане (20). В такива случаи, ако определеното лице е независим експерт, който участва в оценката на предложенията по въпросния конкурс, той/тя може да бъде изключен(а) от оценяването на съответното предложение, освен ако ИАЕСНИ продължава да държи предложението да бъде оценено от него/нея.
      3.1.3.   Условия за назначаване, кодекс за поведение и конфликт на интереси

      В настоящия раздел се разглежда начинът, по който независимите експерти биват назначавани от ИАЕСНИ за оказване на съдействие при извършване на партньорската оценка на предложенията, представени по специалната програма „Идеи“. Същата процедура може да се прилага с необходимите изменения от ИАЕСНИ за назначаването на експерти за задачите по смисъла на член 27, параграф 1 от Правилата за участие.
      Въз основа на одобрените от Комисията образци ИАЕСНИ издава писмо за назначение, което да бъде подписано от независимия експерт. В писмото за назначение се определя рамката на взаимоотношенията между даден независим експерт и ИАЕСНИ, съгласно които той/тя може да бъде поканен(а) да предостави експертните си познания и опит за подпомагане на ЕСНИ.
      В това писмо за назначение се съдържат общите условия, приложими за независимите експерти, като в него по-специално се установяват правилата за поведение за независимите експерти в партньорските оценки, (в приложен към писмото за назначение Кодекс за поведение) и основните разпоредби по отношение на поверителността и конфликта на интереси и се определя начинът на обработка на личните данни.
      Назначението влиза в сила от момента на подписването на писмото за назначение от независимия експерт и от ИАЕСНИ.
      За възложените им задания председателите на експертния съвет, членовете на експертния съвет, оценителите от експертния съвет и независимите наблюдатели имат право на финансово възнаграждение. В този случай писмото за назначение предоставя общите условия за възнаграждението.
      За възложените им задания на рецензентите нямат право на финансово възнаграждение.
      В контекста на всяко възложено задание от всички независими експерти се изисква да потвърдят, че не са в конфликт на интереси (водещ до отстраняване или потенциален) за всяко предложение, което разглеждат. Ако даден независим експерт посочи, че е в конфликт на интереси, свързан с дадено предложение, по-нататъшните действия зависят от това дали става въпрос за водещ до отстраняване или потенциален конфликт на интереси.
      Обстоятелства, при които може да съществува „водещ до отстраняване“ или „потенциален“ конфликт на интереси, са описани в Кодекса за поведение.
      Независимите експерти не могат да участват в оценяването на предложения по даден конкурс, в който те самите са представили предложение.
      При наличие на водещ до отстраняване конфликт на интереси независимият експерт не трябва да влияе на партньорската оценка на съответното предложение. По-конкретно независимият експерт нито оказва съдействие за индивидуалната оценка (обикновено дистанционно), нито се произнася и гласува на каквото и да било обсъждане на експертния съвет, свързано с това предложение. В такъв случай и при наличие на такъв конфликт на интереси независимият експерт напуска залата (или електронния форум), когато експертният съвет обсъжда конкретния случай на предложението.
      При наличие на потенциален конфликт на интереси ИАЕСНИ разглежда обстоятелствата по случая и взема решение. Може да бъде взето решение дали на независимия експерт да се разреши да участва в партньорската оценка на съответното предложение (в такъв случай експертът трябва да подпише декларация в този смисъл) или той/тя да бъде изключен(а) по същия начин като при случая на водещ до отстраняване конфликт.
      Всеки експерт трябва да декларира каквито и да било конфликти на интереси, които са му известни, преди процедурата за извършване на партньорска оценка.
      Ако по-нататък в хода на партньорската оценка се установи неподозиран конфликт на интереси, независимият експерт трябва незабавно да обяви факта пред отговорно длъжностно лице. Ако в крайна сметка конфликтът бъде счетен за водещ до отстраняване, независимият експерт трябва да се въздържи от по-нататъшно участие в партньорската оценка, включваща съответното предложение. Всякакви мнения и присъдени количествени оценки от този независим експерт на по-ранен етап се изключват. При необходимост независимият експерт се заменя.
      Ако даден независим експерт съзнателно прикрие водещ до отстраняване или потенциален конфликт на интереси и това бъде установено по време на процедурата за извършване на партньорска оценка, независимият експерт незабавно се изключва и спрямо него се прилагат санкциите, предвидени в писмото за назначение. Всички резултати от заседания за извършване на партньорски оценки, в които той/тя е участвал(а), се обявяват за нищожни, а съответното(-ите) предложение(-я) се подлага(т) на повторна оценка.
      По аналогия с член 265а, параграф 3 от Правилата за прилагане на Финансовия регламент (21), нарушението на Кодекса за поведение или други сериозни нарушения на независимия експерт могат да бъдат окачествени като тежки нарушения при упражняване на професионалната дейност и могат да доведат до изключването на този независим експерт от списъка на независимите експерти за назначаване от ИАЕСНИ. Вследствие на това изключване независимият експерт се отстранява от базата данни и му се налага забрана да се регистрира повторно през периода на изключването.
      3.1.4.   Независими експерти

      Независими експерти могат да бъдат назначавани и като наблюдатели, които да проверяват процедурата за извършване на партньорска оценка от гледна точка на нейното функциониране и изпълнение. Правомощията на наблюдателите обхващат цялата процедура за извършване на партньорска оценка, включително всички дистанционни оценки. В случая на дистанционни оценки наблюдателите трябва да имат достъп до всички съобщения между ИАЕСНИ и оценителите, извършващи партньорска оценка, и трябва да могат да се свързват с някои или всички оценители за партньорска оценка, за да проучват тяхното мнение относно провеждането на партньорската оценка. Наблюдателите имат достъп до всички срещи, които са част от процедурата за извършване на партньорска оценка.
      ИАЕСНИ сключва писмо за назначение с всеки независим наблюдател. Одобреният от Комисията образец се използва за назначаването на независими наблюдатели. Специалният Кодекс за поведение за наблюдателите на процедурата по извършване на партньорска оценка е приложен към одобрения от Комисията образец.
      ИАЕСНИ ще информира програмния комитет за избора на експерти като наблюдатели и техния мандат.
      Задачата на наблюдателите е да наблюдават оперативната работа на процедурите за извършване на партньорска оценка от гледна точка на тяхното функциониране, а не на техния резултат, освен ако резултатът от партньорските оценки е пряк резултат от оперативните аспекти. Поради тази причина не е необходимо наблюдателите да притежават експертен опит в областта на оценяваните предложения. В действителност се счита за предимство да се избягват наблюдатели, които имат твърде задълбочени знания в конкретната научна и технологична област, за да се избегнат конфликти между техните становища за резултата от партньорските оценки и функционирането на процедурите. При всички случаи те не изразяват мнения относно разглежданите предложения или относно становищата на независимите експерти във връзка с предложенията.
      Ролята на наблюдателите е да предоставят независими съвети относно провеждането на процедурите за извършване на партньорска оценка, относно начините, по които процедурите биха могли да бъдат подобрени, и за начина, по който независимите експерти прилагат критериите за оценка. Наблюдателите удостоверяват дали процедурите, определени или посочени в тези правила, са спазени, и информират ръководството на програмата за начините, по които процедурата може да бъде подобрена.
      От наблюдателите се изисква да спазват същите задължения за поверителност като тези за независимите експерти и да подпишат писма за назначение, включващи клаузи за поверителност. Те нямат право да разкриват подробности за предложенията, за независимите експерти, на които е възложено да проверяват предложенията, нито за обсъжданията в рамките на експертните съвети за извършване на партньорска оценка.
      Наблюдателите докладват за своите констатации на ЕСНИ. Освен това наблюдателите се насърчават да се включват в неофициални обсъждания със служителите на ИАЕСНИ, участващи в процедурите за извършване на партньорски оценки, както и да изразяват становища за всякакви възможни подобрения, които могат да бъдат реализирани незабавно.
      ИАЕСНИ информира програмния комитет за констатациите на наблюдателите и може да публикува резюме на техния отчет.
      Провеждането на наблюдение на партньорската оценка се подчинява на максималните срокове, посочен в конкретното задание. Посочените в заданието максимални срокове може да бъде удължени с писмено изменение.
      3.1.5.   Критерии за партньорска оценка

      Критериите за оценка, включително количествените показатели и съответните тежести и прагове, са определени в работната програма „Идеи“ въз основа на принципите, определени в специалната програма „Идеи“ и в Правилата за участие (22). Начинът, по който те ще бъдат прилагани, може да бъде обяснен допълнително в Указанията за кандидатите (23).
      Специални процедури се прилагат за предложения, съдържащи въпроси, които са чувствителни в етичен аспект (вж. приложение Б) или които изискват допълнително проучване поради съображения за сигурност (вж. приложение Г).
      3.1.6.   Организация на партньорската оценка

      Научният съвет на ЕСНИ установява методика за партньорската оценка, която може да варира в зависимост от детайлите в различните конкурси, наблюдава процедурата за извършване на партньорската оценка и създава процедурния правилник за експертните съвети на ЕСНИ, публикувани на уебсайта на ЕСНИ (Указания за оценителите на ЕСНИ, извършващи партньорска оценка). Научният съвет на ЕСНИ може също така да упълномощи свои членове да присъстват като наблюдатели по време на срещите на експертния съвет. Членовете на Научния съвет обаче при никакви обстоятелства не оказват влияние върху резултата от срещата на експертния съвет, на която участват.
      Партньорската оценка е организирана въз основа на принципите, изложени в раздел 2.1 по-горе, с цел да се гарантира последователна, задълбочена и основана на качеството оценка на предложенията спрямо критериите, определени в работната програма „Идеи“.
      В случай че в дадена покана е предвидена двуетапна процедура за оценка, само предложенията, които преминат първия етап въз основа на оценяване спрямо ограничен набор от критерии, се класират за по-нататъшна партньорска оценка (24).
      3.1.6.1.   Партньорска оценка на авангардни научноизследователски проекти
      Партньорската оценка се извършва от експертни съвети на независими научни изследователи и учени. Експертните съвети могат да бъдат подпомагани от оценители и специалисти рецензенти от експертния съвет, които извършват партньорската оценка частично или напълно в своя дом или на работното си място („дистанционно оценяване“). Експертните съвети са създадени така, че да обхващат спектъра от научноизследователски области, обхванат от поканата, като всеки експертен съвет носи отговорност за конкретен набор от научноизследователски области.
      Експертните съвети функционират в съответствие с горепосочения процедурен правилник на ЕСНИ за експертните съвети под председателството на старши независим експерт.
      Всяка партньорска оценка може да бъде организирана в два последователни етапа. В такъв случай резултатът от първия етап представлява входните данни за втория етап. Обикновено последователността на действията на даден етап е следната:
      Разпределяне на предложенията по експертни съвети: Всяко предложение се разпределя към експертен съвет въз основа на тематиката на предложението. Първоначалното разпределение се основава на предоставеното от кандидата указание, на заглавието и съдържанието на предложението и/или на информация, по възможност под формата на „ключови думи“, представена в предложението.
      Индивидуална оценка: Предложенията се разглеждат спрямо съответните критерии от поне трима оценители за партньорска оценка (25), притежаващи квалификация в научните и/или технологични области, свързани с предложението, които подготвят отчетите за индивидуални оценки (ОИЦ).
      Оценка от експертния съвет: Експертните съвети имат задължението да разгледат по последователен начин предложенията, които попадат в областта им на компетентност (26), и да действат съгласувано с другите експертни съвети, да осигурят последователност на третирането на предложенията във всички експертни съвети и всички определени в поканата научни/технологични области.
      Решението на даден експертен съвет за дадено предложение (включително всички количествени оценки, присъдени на предложението по отделни критерии или като цяло, както и неговата позиция в списъка с класирането) се основава на индивидуалните оценки и обсъждания в експертния съвет и се приема чрез гласуване с мнозинство от гласовете. Резултатът от фазата на оценка от експертния съвет е списък с класирането. На окончателния етап от партньорската оценка експертният съвет определя предложенията, които препоръчва за финансиране съгласно бюджета, свързан с конкурса.
      Интервюта: В случай че е посочено в работната програма „Идеи“, оценката от експертния съвет може да включва интервюта с ОИ и/или кандидатстващия правен субект. Пътните, дневните и квартирните разходи, направени във връзка с интервютата, могат да бъдат възстановени от ИАЕСНИ. Приложимите за интервюираните лица правила за възстановяване са посочени в приложение В. Всяко интервю се провежда от поне трима членове на експертен съвет. Всяко интервю може да бъде проведено на мястото на срещата на експертния съвет за извършване на партньорска оценка или, в зависимост от техническите възможности, чрез електронни средства (видеовръзка, телеконферентна връзка или подобни).
      Оценка от различни експертни съвети (оценка от различни експертни съвети, в различни области, в различни научноизследователски направления и др.): Оценката от различни експертни съвети установява окончателно препоръчително класиране на предложенията, одобрени за конкурса като цяло (във всички научноизследователски области от поканата), чрез внимателно оценяване на качеството на предложенията от различни експертни съвети. Тази оценка се извършва на форум, съставен от председателите на експертните съвети или определените от тях представители измежду членовете на експертните съвети. При оценката от различни експертни съвети се обръща особено внимание на предложенията с интердисциплинарен характер, които са от компетентността на различни експертни съвети, предложенията в нови и нововъзникващи области и предложенията с „висок риск и висока възвръщаемост“.
      Ако работната програма „Идеи“ определя ориентировъчни бюджети във връзка с всеки експертен съвет, област, научноизследователско направление др., на обсъждането може да се разглеждат само тези предложения, които не са класирани на достатъчно предна позиция, за да попаднат в рамките на ориентировъчния бюджет, определен за всеки експертен съвет, област, научноизследователско направление и др.
      Вследствие на партньорската оценка се изготвя доклад за оценка (ДО) за всяко предложение, включително резултатите от оценяването от различни експертни съвети, в който се посочва окончателната препоръка на експертния съвет за предложението, заедно с индивидуалните оценки на независимите експерти, както и евентуално препоръка за максималната сума за финансиране, която да бъде отпусната.
      3.1.6.2.   Процедура за двуетапно представяне за авангардни изследователски проекти
      В поканата се уточнява кога се прилага процедура за двуетапно представяне. В такива случаи критериите за оценяване, приложими на всеки етап, ще бъдат посочени в работната програма „Идеи“. Точната методика за партньорската оценка за първия и втория етап може да е различна (например при използването на оценители от експертни съвети, рецензенти и/или интервюта на ОИ).
      ОИ трябва първо да представят съкратено предложение или такова с кратко описание. Това предложение за първия етап се оценява спрямо критериите за този етап, посочени в поканата.
      След оценяването на предложението на първия етап оценката на експертния съвет може да доведе за одобрените предложения до покана за представяне на втори етап. Независимо от всякакви допълнителни оценки от различни експертни съвети, на този етап експертните съвети са оправомощени в рамката на своята компетентност да препоръчат предложения, които следва да продължат на втория етап.
      Преминалите първия етап кандидати ще бъдат поканени да представят по-подробно предложение или по-пълна и актуализирана информация за първоначалното предложение до определен краен срок за втория етап. С оглед спазване на принципа за равнопоставено третиране експертният съвет може да препоръча изключването от по-нататъшно оценяване на предложения, представени на втория етап, които значително се отклоняват от съответното предложение от първия етап.
      Процедурата за партньорска оценка за втория етап се извършва по начина, описан в 3.1.6.1.
      3.1.6.3.   Партньорска оценка на координационни и спомагателни действия
      Партньорската оценка на координационни и спомагателни действия се извършва по начина, описан в 3.1.6.1. Оценката от експертния съвет може да бъде окончателната фаза, преди ИАЕСНИ да одобри окончателния списък с класирането.
      Единственото изключение от тази процедура ще бъде случаят на координационни и спомагателни действия, обхванати от член 14 от Правилата за участие, в който независимите експерти се назначават единствено ако ИАЕСНИ счете това за уместно.
      Допълнителни подробности за процедурата за партньорска оценка на координационни и спомагателни действия ще бъдат изложени в работната програма „Идеи“, в поканата и в свързаните с нея Указания за кандидатите.
      3.1.7.   Резултати от партньорската оценка, подбор и отхвърляне на предложения

      Научният съвет на ЕСНИ потвърждава окончателния списък с класирането на предложенията, препоръчани за финансиране в резултат на партньорската оценка.
      Въз основа на резултата от партньорската оценка и установяването на окончателен списък с класиране от Научния съвет на ЕСНИ ИАЕСНИ изготвя окончателния(-те) списък(-ци) с предложения за възможно финансиране.
      Резултатът от това е:

                  —

                  списък с предложения, които са с достатъчно високо качество, за да бъдат избрани за бъдещо финансиране. Този списък съдържа препоръчано класиране, установяващо приоритета за финансиране в рамките на определения за конкурса бюджет (одобреният списък). Ако поканата установява ориентировъчни бюджети за определени експертни съвети, области, научноизследователски направления и др., то могат да бъдат подготвени отделни одобрени списъци за всяка такава област;

                  —

                  ако общото препоръчано финансиране за одобрените предложения след партньорската оценка надвишава определения за конкурса бюджет, то един (или — в случай на ориентировъчни бюджети, свързани с отделни експертни съвети, области, научноизследователски направления и др. — повече) може(могат) да бъде(-ат) изготвен(и) резервен(-ни) списък(-ци) с предложения. Броят на предложенията, които се пазят като резерв, се определя от ИАЕСНИ по съображения от бюджетен характер и се основава на вероятността такива предложения евентуално да получат финансиране поради възможности като оттегляне на предложения или наличност на допълнителен бюджет;

                  —

                  списък с предложения, които няма да бъдат одобрени за финансиране. Този списък включва предложенията, които са счетени за недопустими (без значение дали преди, по време на или след партньорската оценка), предложенията, за които е счетено, че не отговарят на минималните изисквания за качество, предложенията, които поради класирането си, не могат да бъдат финансирани, защото наличният бюджет е недостатъчен, както и оставащите предложения от резервния списък, когато бюджетът за определен конкурс е изразходван.

            Оценяването на качеството и препоръчаното класиране за финансиране на предложения в одобрения списък се основават на партньорската оценка на предложението спрямо всички съответни критерии. Все пак, когато даден конкурс се извършва по процедура за партньорска двуетапна оценка и следователно когато е преценено, че дадено предложение не отговаря на минималното изискване за качество, определено в поканата за конкретен критерий за оценяване, може да бъде препоръчано окончателно отхвърляне на предложението по време на партньорската оценка, без да е необходимо то да бъде оценявано допълнително спрямо други приложими критерии.
      Всяко предложение, което нарушава основни етични принципи или което не изпълнява условията, изложени в специалната програма „Идеи“ или в поканата, се отхвърля (27). Предложенията могат да бъдат отхвърляни поради етични съображения или съображения за сигурност, като се следват процедурите, посочени съответно в приложения Б и Г.
      Всеки потенциален ОИ или кандидатстващ правен субект за непреки дейности съгласно специалната програма „Идеи“, който е извършил нередност (28) при изпълнението на каквито и да било други непреки дейности съгласно рамковите програми, може да бъде изключен от процедурата за подбор по всяко време, като се обърне надлежно внимание на принципа на пропорционалност.
      3.1.8.   Обратна връзка

      След партньорската оценка ИАЕСНИ предоставя обратна информация на ОИ и кандидатстващия правен субект. Цялата комуникация и обратна връзка от ИАЕСНИ до ОИ и кандидатстващия правен субект ще бъде осъществявана посредством защитен адрес на електронна поща. Указанията за кандидатите ще посочват очакваната дата на обратната връзка.

                  а)

                  След партньорската оценка на първия етап от двуетапна партньорска оценка:

                              Кандидатите, чиито предложения се считат за недопустими, ще бъдат информирани за основанията за вземане на такова решение. Недопустимите предложения не се оценяват.

                              Кандидатите, чиито предложения не са одобрени за следващия етап, ще получат обратна информация относно партньорската оценка под формата на ДО.

                              Накрая, кандидатите, чиито предложения са одобрени за следващия етап, ще получат уведомление и могат да бъдат поканени да участват в интервю.

                  б)

                  След партньорската оценка на първия етап от двуетапна процедура по представяне:

                              Кандидатите, чиито предложения се считат за недопустими, ще бъдат информирани за основанията за вземане на такова решение. Недопустимите предложения не се оценяват.

                              Кандидатите, чиито предложения не са одобрени за следващия етап, ще получат обратна информация относно партньорската оценка под формата на ДО.

                              Накрая, кандидатите, чиито предложения са одобрени за следващия етап, ще получат покана да представят предложението си на втория етап и могат да бъдат поканени да участват в интервю.

                  в)

                  След втората партньорска оценка съгласно горепосочените случаи а) и б) и след еднократната партньорска оценка в случай на еднократно представяне и едноетапно оценяване:

                              Кандидатите, чиито предложения се считат за недопустими, ще бъдат информирани за основанията за вземане на такова решение. Недопустимите предложения не се оценяват.

                              Предложенията, които надхвърлят минималните изисквания за качество, както и тези, които не отговарят на тези изисквания, ще получат обратна информация относно партньорската оценка под формата на ДО.

                              ДО предоставя резултата от партньорската оценка и съдържа, ако е уместно, общи становища и присъдени количествени оценки и/или такива становища и количествени оценки по отделните критерии. За предложенията от одобрения списък при необходимост ДО посочва евентуалните препоръки за максималната сума за финансиране, която да бъде отпусната, и всякакви други уместни препоръки за провеждането на проекта и/или предложения за подобряване на методиката и програмата на работата.

                              За тези предложения, които са отхвърлени на основание недостигане на минималните изисквания за качество, становищата в ДО могат да бъдат пълни само за онези критерии, които са разгледани до момента, от който минималните изисквания вече не са били покрити.

                              Кандидатите, чиито предложения са отхвърлени поради етични съображения и съображения за сигурност, ще бъдат информирани за основанията за вземане на такова решение.

            3.1.9.   Процедури за съдействие и обжалване

      ИАЕСНИ предоставя информация за процедурата, която трябва да бъде следвана от ОИ и/или кандидатстващите правни субекти, за да отговорят на всякакви въпроси или искания за обжалване (29), касаещи резултатите от определена партньорска оценка във връзка с даден конкурс на ЕСНИ.
      Като минимум всеки въпрос или искане за обжалване следва да съдържа наименованието на конкурса, номера на предложението (ако има такъв), заглавието на предложението и описание на възникналите проблеми.
      За въпроси, свързани с проверката за допустимост и/или процедурата за партньорска оценка на конкретно предложение, е изготвена процедура за обжалване с цел да се отчита всеки недостатък в резултатите от проверката за допустимост или в начина, по който дадено предложение е оценено, които е възможно да са повлияли върху решението дали предложението да бъде финансирано или не. Може да бъде свикана комисия за уреждане на спорове, която да провери въпросния случай. Ако от комисията се изисква да разгледа въпроси, свързани с допустимост, тя може да потърси съвет от комисията за преглед на допустимостта (вж. раздел 2.2.6). Комисията ще обедини служители с необходимия научен/технически и правен експертен опит. Все пак самата комисия не оценява предложението. В зависимост от естеството на жалбата комисията може да прегледа автобиографиите на независимите експерти, техните индивидуални становища и ДО. Комисията няма да поставя под въпрос научната преценка на подходящо квалифицираните експертни съвети.
      С оглед на този преглед комисията ще препоръча начин на действие на ИАЕСНИ. Ако комисията счете, че съществуват доказателства, подкрепящи жалбата, тя може да предложи частично или пълно повторно оценяване на предложението от независимите експерти.
      Всички жалби трябва да бъдат отправени в рамките на един месец след датата на изпращане на обратната информация чрез защитения адрес на електронна поща на ИАЕСНИ, както е описано в раздел 3.1.8. Подробна процедура за обжалване е описана в Указанията за кандидатите. Недопустимите искания няма да бъдат разглеждани от комисията за уреждане на спорове.
      Отговор до жалбоподателите ще бъде изпратен в рамките на три седмици след крайния срок за обжалване, посочен по-горе. Ако не може да бъде даден окончателен отговор на този етап, то в отговора ще се посочва кога ще бъде предоставен такъв отговор.
      3.1.10.   Отчитане и информация относно процедурата за партньорска оценка

      След всяка партньорска оценка се подготвя отчет от ИАЕСНИ и той се предоставя на Научния съвет на ЕСНИ и на програмния комитет на „Идеи“. Отчетът съдържа статистическа информация за получените предложения (например брой, обхванати приоритетни теми, категории кандидатстващи правни субекти и поискан бюджет), относно процедурата за оценка и за независимите експерти.
      За целите на комуникацията ИАЕСНИ може да публикува, след края процедурата за оценка и във всяка подходяща медия, обща информация за резултата от партньорската оценка. Освен това ИАЕСНИ може да публикува информация за оценените предложения, които надхвърлят минималните изисквания за качество като резултат от оценяването (или след втория етап при оценяване на два етапа) (30), ако за публикуването на тези конкретни данни е дадено лично съгласие от кандидатите (31).
      За целите, свързани с мониторинга, проучването и оценяването, предвидени от работните програми „Идеи“, за ИАЕСНИ може да е необходимо представените предложения да бъдат обработени от трети страни (32) в съответствие с изискванията на Регламент (ЕО) № 45/2001 на Европейския парламент и на Съвета. Кандидатите (33) са приканени да дадат своето доброволно лично съгласие за обработването на предложенията. Личното съгласие не се иска на задължителна основа, а се предоставя само на доброволна основа от кандидатите. Отказът за предоставяне на лично съгласие не се отразява на процедурата за оценка.
      4.   РЕШЕНИЕ ЗА ОТПУСКАНЕ НА ФИНАНСИРАНЕ И ПОДГОТОВКА НА СПОРАЗУМЕНИЯ ЗА ОТПУСКАНЕ НА БЕЗВЪЗМЕЗДНИ СРЕДСТВА
      Безвъзмездните средства се отпускат на кандидатстващите правни субекти от разпоредителя с бюджетни кредити в рамките на наличния бюджет въз основа на окончателния списък с класирането, изготвен от ИАЕСНИ в съответствие с раздел 3.1.7, посредством официално споразумение за отпускане на безвъзмездни средства.
      Споразуменията за отпускане на безвъзмездни средства се сключват с кандидатстващите правни субекти съгласно вътрешните финансови и правни процедури (34) и след проверка на спазването на изискванията, посочени в този раздел.
      По време на подготвянето на споразуменията за отпускане на безвъзмездни средства от ОИ и кандидатстващия правен субект се изисква да предоставят допълнителна информация за проекта и неговото предвидено управление (35). В случаите, в които повече от един участник е свързан с проекта, от ОИ или кандидатстващия правен субект може да се изисква да получи такава информация и гаранции от други участници.
      Въз основа на резултата от процедурата за оценка може да се наложат допълнителни условия (36) за сключването на споразумение за отпускане на безвъзмездни средства за някои предложения. Тези условия ще бъдат документирани надлежно и съобщени на въпросния ОИ и кандидатстващия правен субект като допълнение към ДО.
      Безвъзмездните средства не могат да бъдат отпуснати на кандидатстващи правни субекти, които по времето на процедурата по отпускане на безвъзмездни средства се намират в някоя от ситуациите, посочени в член 93, параграф 1 (несъстоятелност и др.), член 94 (представяне на невярна информация и др.) и член 96, параграф 2, буква а) (изключване от участие в процедури по възлагане на обществени поръчки и отпускане на безвъзмездни средства, финансирани от бюджета на Европейския съюз) от Финансовия регламент. Те трябва да удостоверят, че не се намират в нито една от ситуациите, изброени по-горе (37).
      Етичните въпроси също ще бъдат разяснявани допълнително на този етап, ако е необходимо. За тази цел ИАЕСНИ ще назначи независими експерти, които да участват в процедурата за оценка на съответствието с етичните стандарти. (Вж. приложение Б).
      Подготовката за отпускане на безвъзмездни средства не включва никакви преговори от научно/техническо естество. Впоследствие безвъзмездните средства се отпускат на кандидатстващия правен субект въз основа на представеното предложение и финансирането, препоръчано след партньорската оценка, и при условие че е постигнато споразумение между кандидатстващия правен субект и ОИ.
      Ако се окаже невъзможно да бъде постигнато споразумение с ОИ и кандидатстващия правен субект или ако единият от двамата или и двамата не са подписали дадено задължително допълнително споразумение в рамките на разумен краен срок, който може да бъде наложен, то подготовката за отпускане на безвъзмездни средства може да бъде прекратена.
      Подготовката на споразумения за отпускане на безвъзмездни средства за предложения от резервния списък може да започне, след като е ясно, че има достатъчно бюджетни средства за финансиране на един или повече от тези проекти. В зависимост от бюджетните възможности подготовката за отпускане на безвъзмездни средства ще започне от предложението, което е най-напред в класирането, и ще продължи в низходящ ред по окончателното класиране.
      5.   ПРИЛОЖЕНИЯ
      5.1.   Приложение А — Процедури за представяне на предложения на хартиен носител

      В изключителни случаи, ако даден кандидат няма абсолютно никакви средства за достъп до системата за представяне на предложения по електронен път и ако е невъзможно да си осигури такъв достъп, той/тя може да отправи искане за разрешение от ИАЕСНИ за представяне на хартиен носител. Това искане, в което трябва ясно да бъдат обяснени обстоятелствата по случая, трябва да бъде получено от ИАЕСНИ не по-късно от един месец преди крайния срок за представяне на предложения.
      Исканията за разрешения за представяне на хартиен носител се изпращат на следния адрес:

                  European Research Council Executive Agency

                  Head of ‘Scientific Management Department’

                  COV2

                  B-1049 Brussels

                  Belgium

            ИАЕСНИ ще отговори на такова искане в рамките на пет работни дни след получаване. Ако се допусне изключение, ИАЕСНИ ще изпрати на въпросния кандидат формуляри за представяне на предложение на хартиен носител.
      Ако характеристиките на определен конкурс показват, че представянето на предложения чрез интернет би било неподходящо като цяло, то ИАЕСНИ може да реши от самото начало да приема предложения на хартиен носител. В такива случаи възможността ще бъде указана в поканата за представяне на предложения, а формулярите за представяне на предложения на хартиен носител ще бъдат общодостъпни.
      Когато е позволено представяне на хартиен носител или по специално, или по общо изключение, както е описано по-горе, доставката на пакети, съдържащи предложения на хартиен носител, може да бъде извършено чрез използването на обикновени пощенски услуги, частни куриерски услуги или лично. Вариантите на предложения, представени на преносими електронни носители на данни (напр. компактдиск или всякакви подобни електронни носители), по електронна поща или по факс, ще бъдат изключени. Предложенията, представени на хартиен носител, трябва да бъдат представени в един пакет. Ако кандидатите желаят да представят промени към дадено предложение или допълнителна информация, те трябва ясно да посочат кои части от предложението са променени, а промените/допълнителните части трябва да бъдат представени и получени преди крайния срок за представяне на предложения. Допълнително или изменено съдържание на предложения, получено след крайния срок на поканата, няма да се разглежда или оценява.
      В случай че дадено предложение е изпратено по пощата или чрез куриер, за доказателство за датата на изпращане служи пощенското клеймо или датата на разписката от куриерската служба. Пакети, съдържащи предложения, могат да бъдат отваряни при пристигането им от ИАЕСНИ (38) за целите на регистриране на административните сведения в базите данни и за да бъде позволено изпращане на потвърждение за получаване.
      5.2.   Приложение Б — Процедури за оценка на съответствието с етичните стандарти

         Въведение

      За да бъдат изпълнени член 6 от РП7 и член 15 от Правилата за участие, процедурата за оценка включва първоначално определяне на етичните въпроси, възникнали във връзка с предложенията, последвано от етична проверка на предложенията, които пораждат етични въпроси. Когато е необходимо, проверката за съответствие с етичните стандарти може да бъде проведена след етичната проверка и преди всякакви решения за подбор, вземани от ИАЕСНИ в съответствие с определените правила. Етичната проверка и проверката за съответствие с етичните стандарти (които заедно се наричат „процедура за оценка на съответствието с етичните стандарти“ в настоящото приложение) се провеждат от независими експерти с подходящите познания по етика.
      Целта на процедурата за оценка на съответствието с етичните стандарти в настоящото приложение е да се гарантира, че Европейският съюз не подпомага научни изследвания, които биха противоречали на основни етични принципи, определени в съответните правила на ЕС, и да се провери дали при изследването се спазват правилата, свързани с етичните стандарти за научни изследвания, определени в решенията относно РП7 и специалната програма „Идеи“. Становищата на Европейската група по етика в областта на науката и новите технологии са и ще бъдат вземани предвид.

         Предложения

      Когато е уместно и/или се изисква от поканата, предложенията включват раздел за етика, в който се:

                  —

                  описват потенциалните етични аспекти на предложеното научно изследване по отношение на неговите цели, методика и потенциалните изводи от неговите резултати;

                  —

                  обосновава планът на научноизследователския проект от етична гледна точка;

                  —

                  обяснява как етичните изисквания, определени в работната програма, ще бъдат изпълнени;

                  —

                  посочва как предложенията отговарят на националните правни и етични изисквания на държавата, в която се планира да бъде извършено изследването;

                  —

                  посочват сроковете за кандидатстване за становище и/или за одобрение от всякакви съответни органи на национално равнище (като орган за защита на данните, орган за клинични изпитвания и др.).

            За тази цел кандидатите следва да попълнят „Таблицата за етични въпроси“, включена в указанията за кандидатите.
      ИАЕСНИ може да се свърже с кандидата по всяко време по време на процедурата, за да получи допълнителна информация, отнасяща се до спазването на етичните стандарти.

         Общи процедурни правила

         Процедури за етична проверка и организиране на експертни съвети за оценка на съответствието с етичните стандарти

      Вътрешна предварителна проверка на предложенията
      Екипът на ИАЕСНИ по етичните въпроси ще извърши предварителна проверка на всички предложения, препоръчани за финансиране, за да определи предложенията, които пораждат каквито и да е етични въпроси и които могат да бъдат одобрени за отпускане на безвъзмездни средства без включването на независими експерти. Всички други предложения се представят за допълнителна етична проверка. Този процес се основава на „Таблицата за етични въпроси“ и предложенията, както са представени от кандидатите.
      Представяне на предложенията на експертен съвет за етична проверка
      Всички предложения, определени на равнище предварителна проверка, като пораждащи етични въпроси, се представят на експертен съвет за етична проверка, съставен от независими експерти с подходящите познания по етика.
      Експертите от съвета определят предложенията, в които етичните въпроси са разрешени задоволително, тези, които могат да бъдат приключени, при условие че е дадена задоволителна информация, придружена с документи и/или одобрение на национално равнище, и тези, които изискват допълнително внимание поради значението на повдигнатите етични въпроси и които е необходимо да бъдат представени на експертния съвет за оценка на съответствието с етичните стандарти (39).
      За всяко проверено предложение експертите изготвят и подписват отчет за етичната проверка, който включва раздел с изисквания. Тези изисквания стават договорни задължения.
      Представяне на предложенията на експертен съвет за оценка на съответствието с етичните стандарти
      Проектите, които пораждат важни етични въпроси, определени по време на етичната проверка, се представят на експертен съвет за оценка на съответствието с етичните стандарти. Въпроси като изследователска интервенция по отношение на човешки същества (40), изследвания на човешки ембриони и стволови клетки от човешки ембриони, както и на нечовекоподобни примати автоматично се представят (41) за оценка на съответствието с етичните стандарти.
      Експертният съвет за оценка на съответствието с етичните стандарти проверява етичните въпроси, породени от дадено предложение, и определя етичните изисквания, които трябва да бъдат спазени, за да бъде одобрено предложението от етична гледна точка. На този етап експертният съвет за оценка на съответствието с етичните стандарти може да определи предложения, пораждащи сериозни етични въпроси, които могат да доведат до изключването на проекта от процедурата за отпускане на безвъзмездни средства.
      Състав на експертните съвети за етична проверка и на експертните съвети за оценка на съответствието с етичните стандарти
      Експертните съвети по етичните въпроси са съставени от независими експерти от различни дисциплини като право, социология, психология, философия и етика, медицина, молекулярна биология, химия, физика, технически науки, ветеринарни науки, с разумен баланс на членове от научните среди и извън тях.
      Надлежно квалифицирани експерти по етика ще бъдат подбрани и назначени от ИАЕСНИ сред експертите, определени и подбрани от Комисията за РП7 или тези, определени от Научния съвет. Експертните съвети са балансирани по географски признак и по пол и техният състав зависи също от естеството на преглежданите предложения. За целите на процеса на проучването за съответствие с етичните стандарти образците на писмата за назначение, одобрени от Комисията за независимите експерти, ще бъдат използвани съответно за назначаването на експерти по етика.
      Представители на гражданското общество могат да бъдат поканени на срещите на експертните съвети.
      Оценка на съответствието с етичните стандарти
      Обикновено в първата фаза независимите експерти проверяват предложенията дистанционно. След това във втората фаза предложенията се обсъждат в рамките на надлежно назначения експертен съвет за оценка на съответствието с етичните стандарти с оглед приемане на единодушно решение.
      Експертният съвет изготвя отчет за оценката на съответствието с етичните стандарти. Отчетът за оценката на съответствието с етичните стандарти включва списък с етични въпроси, информация за начина, по който въпросите се разглеждат от ОИ и неговия (нейния) екип, изискванията и препоръките на експертния съвет за оценка на съответствието с етичните стандарти. Отчетът се подписва от експертите от експертния съвет за оценка на съответствието с етичните стандарти. В случай че не може да бъде достигнато единодушие, в отчета се отразява становището на преобладаващата част от експертите от експертния съвет за оценка на съответствието с етичните стандарти.
      Докладите за етичната проверка и оценката на съответствието с етичните стандарти
      ОИ и кандидатстващият правен субект биват информирани за резултата от процедурата за оценка на съответствието с етичните стандарти чрез доклада за етичната проверка или чрез доклада за оценката на съответствието с етичните стандарти, без да се разкрива самоличността на експертите.
      При вземането на решение проектът да бъде финансиран се отчитат резултатите от процедурата за оценка на съответствието с етичните стандарти. Това може да доведе до промени в споразумението за отпускане на безвъзмездни средства и неговите приложения или, в изключителни случаи, до прекратяване на подготовката на споразумение за отпускане на безвъзмездни средства.
      Одобрения от национални органи и становища на компетентен комитет по етика
      ИАЕСНИ се уверява, че кандидатите са получили подходящо одобрение от националните органи и/или положителни становища от компетентния комитет по етика преди подписване на споразумението за отпускане на безвъзмездни средства. В случай че не е получено одобрение от националния орган и/или положително становище от компетентния комитет по етика преди влизането в сила на споразумението за отпускане на безвъзмездни средства, споразумението за отпускане на безвъзмездни средства включва специална клауза, изискваща необходимото разрешение или становище да бъде получено преди започването на съответното изследване.
      Последващи действия по етични въпроси и одит
      Предложенията, които са подложени на етична проверка и/или оценка на съответствието с етичните стандарти, могат да бъдат отбелязани от експертите като предложения, които изискват последващи действия по етични въпроси/одит (ПДЕВО). ПДЕВО се провеждат от експерти, специализирани по етичните въпроси, не по-рано от крайната дата на първия финансов отчетен период на предложението. Целта на дадена процедура за ПДЕВО е да се помогне на получателите на безвъзмездните средства да се справят с етичните въпроси, които са възникнали в резултат от тяхната работа и, ако е необходимо, да предприемат мерки за корекция.
      В изключителни случаи в резултат на процедурата по ПДЕВО може да бъде препоръчано на ИАЕСНИ да прекрати дадено споразумение за отпускане на безвъзмездни средства. Организирането и изпълнението на дадена процедура по ПДЕВО са отговорност на службата за оценка на съответствието с етичните стандарти на Комисията (ГД „Изследвания“).

         Специални процедурни правила за научноизследователски дейности, включващи стволови клетки от човешки ембриони
          (42)

      Когато оценява и подбира предложения, включващи употребата на стволови клетки от човешки ембриони (СКЧЕ), и преди да подготви свързаните с тях споразумения за отпускане на безвъзмездни средства, ИАЕСНИ използва следната процедура:
      Прилага се общата процедура за извършване на научна партньорска оценка, както е описано в раздел 3 по-горе. Освен това в научната партньорска оценка независимите експерти оценяват дали:

                  —

                  с проекта се преследват важни научноизследователски цели за постигане на напредък в научните знания в основните научноизследователски дейности в Европа или за повишаване на медицинските знания за развитието на диагностичните, превантивните или терапевтичните методи, които се прилагат върху хората;

                  —

                  употребата на СКЧЕ е необходима, за да се постигнат научните цели, заявени в предложението. По-специално, кандидатите трябва да документират, че утвърдените алтернативи (по-специално стволови клетки от други източници или с друг произход) не са подходящи и/или достъпни за постигане на очакваните цели на предложението. Тази последна разпоредба не е приложима към научни изследвания, при които СКЧЕ се сравняват с други човешки стволови клетки.

            Процедура за оценка на съответствието с етичните стандарти
      Предложенията за научни изследвания, препоръчани за финансиране, включващи употребата на СКЧЕ, се представят на Комисията (ГД „Изследвания“) за оценка на съответствието с етичните стандарти. Процедурите, приложими към оценката на съответствието с етичните стандарти от Комисията за предложенията съгласно РП7, включващи употребата на СКЧЕ, са описани в образците на писмата за назначение, одобрени от Комисията.
      Одобрения от национални органи и становища на компетентен комитет по етика
      ИАЕСНИ се уверява, че кандидатите са получили одобрение от компетентните местни или национални органи преди подписването на споразумението за отпускане на безвъзмездни средства.
      В случай че не може да бъде получено одобрение от националния орган и/или положително становище от местен комитет по етика преди предвиденото започване на проекта, споразумението за отпускане на безвъзмездни средства може да бъде сключено, като в него се включва специална клауза, с която се изисква съответното разрешение или становище да бъде получено преди започването на съответните научноизследователски дейности.
      По време на подготовката на споразумението за отпускане на безвъзмездни средства се вземат предвид резултатите от оценката на съответствието с етичните стандарти. Това може да доведе до промени в описанието на работата, изложено в споразумението за отпускане на безвъзмездни средства, или, в определени случаи, до прекратяване на подготовката на споразумението за отпускане на безвъзмездни средства.
      За предложенията, включващи СКЧЕ, след като е извършена оценка на съответствието с етичните стандарти, и в съответствие с член 6.9 от Решение № 2006/972/ЕО на Съвета (43), към одобрението на финансирането и приемането на дейности, включващи употребата на СКЧЕ, се прилага процедурата по регулиране, установена в членове 5 и 7 от Решение № 1999/468/ЕО на Съвета.
      Освен това ИАЕСНИ ще насърчава ОИ да гарантират подходяща комуникация с европейския регистър за СКЧЕ (http://www.hescreg.eu/). Това цели гарантиране на прозрачност по отношение на използваните линии СКЧЕ, както и широко разпространение на достъпната информация за тези линии.
      5.3.   Приложение В — Правила за възстановяване на пътни разходи и за изплащане на дневни и квартирни пари на основни изследователи, поканени на интервю
          (44)

      Член 1
      1.   Тези правила се прилагат към:

                  а)

                  интервюираните лица, които са поканени от ИАЕСНИ да участват в интервю в съответствие с раздел 3.1.6.1.

                  б)

                  всяко лице, отговарящо за придружаване на лице с увреждане, което е поканено от ИАЕСНИ да участва на среща в качеството на интервюирано лице.

            2.   Разпоредителите с бюджетни кредити, отговорни за бюджетните задължения, по-специално се стремят да гарантират, че интервютата се организират по начин, който позволява на интервюираните лица да се възползват от най-икономичните пътни тарифи.
      Разпоредителите с бюджетни кредити, отговорни за плащанията, анализират подробно всички искания за възстановяване, включващи необичайно скъпи билети за полети. Те имат правото да извършват всякакви проверки, които могат да бъдат необходими, както и да изискват всякакви доказателства от интервюираните лица, необходими за тази цел. Също така те имат правото, когато изглежда обосновано, да ограничават възстановяването до тарифите, които обикновено се прилагат за обичайното пътуване от местонахождението на интервюираното лице до мястото на срещата.
      3.   В случай че средствата за възстановяване на разходите, предвидени в член 3, изглеждат очевидно несъответстващи, като се вземат предвид всички разходи, понесени от интервюирани лица с увреждания в резултат на уврежданията им или от придружаващите ги лица, разходите се възстановяват по искане от страна на отговорния разпоредител с бюджетни кредити при представяне на подкрепящи документи.
      4.   ИАЕСНИ не е отговорна за никакви материални, нематериални или физически щети, понесени от поканените интервюирани лица или от лицата, които са отговорни за придружаването на интервюирани лица с увреждания по време на тяхното пътуване към или престоя им на мястото, където е проведено интервюто, освен ако тези щети са причинени пряко по вина на ИАЕСНИ.
      По-специално, поканените интервюирани лица, които използват свои собствени транспортни средства за пътуване за такива интервюта, са изцяло отговорни за всякакви инциденти, които могат да предизвикат.
      Член 2
      1.   Всички интервюирани лица имат право на обезщетение за своите пътни разходи от определеното в тяхната покана първоначално местонахождение (адрес на работното място или домашен адрес) до мястото на интервюто, при използване на най-подходящите транспортни средства с оглед на съответното разстояние. Като цяло за пътувания на разстояние под 400 km (в едната посока, в съответствие с официалното разстояние по железопътни линии) това е железопътен транспорт в първа класа, а за разстояние над 400 km — въздушен транспорт в икономична класа.
      Ако пътуването по въздух включва полет от 4 или повече часа без междинен престой, се възстановява цената на билет за бизнес класа.
      2.   Разходите за пътуване с личен автомобил се възстановяват по същата тарифа, както билетът за железопътен транспорт в първа класа.
      3.   Ако маршрутът не се обслужва от влак, разходите за пътуване с личен автомобил се възстановяват по тарифа от 0,22 EUR на km.
      4.   Разноски за таксиметрови услуги и разходи за паркинг, извършени в първоначалното местонахождение (или летище на заминаване), не се възстановяват.
      Член 3
      1.   Дневните пари, които се заплащат за всеки ден от интервюто, са фиксирани така, че да покриват всички разходи на мястото, където се провежда интервюто, включително например за храна и местен транспорт (автобус, трамвай, метро, такси, паркинг, магистрални такси и др.), както и пътна застраховка и застраховка срещу злополука.
      2.   Дневните пари са в размер на 92 EUR.
      3.   Ако първоначалното местонахождение, цитирано в писмото за покана, се намира на 100 km или по-малко от мястото, където се провежда интервюто, то дневните пари се намаляват на 50 %.
      4.   Интервюираните лица, които са прекарали една или повече нощи на мястото, където се провежда интервюто, поради факта, че времето за провеждане на интервюто не съответства на времето, в което има полети или влакове, (45) също имат право на квартирни пари. Тези пари са в размер на 100 EUR за нощувка. Броят на нощувките не може да надвишава броя на дните за провеждане на интервюто + 1.
      5.   В допълнение може да бъдат изплатени допълнителни квартирни пари и/или дневни пари по изключение, ако удължаването на престоя би позволило на интервюираното лице да получи намаление на разходите за транспорт, надвишаващо сумата на тези пари.
      Член 4
      1.   Възстановяването се извършва от ИАЕСНИ след представяне на искане за възстановяване, надлежно попълнено и подписано от интервюираното лице и от служителя от ИАЕСНИ, отговорен за удостоверяване на присъствието на интервюираното лице.
      Чрез подписване на исканията за възстановяване интервюираните лица декларират добросъвестно, че заявените пътни разходи и/или пари няма да бъдат възстановени от друга институция на Европейския съюз или друга организация или лице за същото пътуване или същия период и че тяхното искане съответства на разходите, които са понесени в действителност. Несъответствията и/или исканията с невярно съдържание ще доведат до прилагането на административни санкции, прилагани по аналогия с член 265а, параграф 3 от Правилата за прилагане на Финансовия регламент.
      2.   Пътните разходи се възстановяват при представяне на оригинални документи не по-късно от 30 календарни дни след последния ден от интервюто: билетите и фактурите или, в случай че резервациите са направени по интернет, разпечатката от електронната резервация и бордните карти на пътуването за отиване. Представяният документ трябва да показва класата на пътуването, която е използвана, часа на пътуването и заплатената сума.
      Освен в случаите когато интервюираното лице може да предостави подходяща обосновка, която е приета с мотивирано решение на отговорния разпоредител с бюджетни кредити, неспазването на разпоредбите на този параграф освобождава ИАЕСНИ от всякакви задължения да възстанови пътните разходи или да изплаща пари.
      3.   ИАЕСНИ възстановява разходите на интервюираните лица в рамките на периода, установен в Правилата за прилагане на Финансовия регламент.
      4.   Пътните разноски се възстановяват в евро, като в съответните случаи сумите се преизчисляват по обменния курс, приложим в деня на интервюто.
      5.   Дневните пари и в съответните случаи квартирните пари се заплащат в евро по фиксирания размер, приложим в деня на интервюто. Дневните и квартирните пари могат да бъдат коригирани в съответствие с промените в разходите за живот в Брюксел.
      6.   Всички възстановявания на пътни разходи и изплащането на дневни пари и/или квартирни пари се осъществяват по една и съща банкова сметка.
      7.   Оправомощеният разпоредител с бюджетни кредити може с мотивирано решение и при представяне на документи да разреши възстановяването на разходи, които интервюираните е трябвало да извършат в резултат на специални инструкции, които са получили писмено.
      5.4.   Приложение Г — Действия по отношение на сигурността — Дейности на ЕСНИ от чувствителен характер

      А)   Въведение

      Ще се прилагат специални процедури към научните изследвания, свързани със сигурността, поради чувствителното естество на темите, които се разглеждат, и конкретните пропуски в капацитета, на които е необходимо да се обърне внимание, за да се защитят гражданите на Европа. Дейностите на ЕСНИ ще бъдат класифицирани, (46) ако се считат за чувствителни.
      Тези процедури са описани по-долу. Те ще се прилагат към дейностите на ЕСНИ при необходимост, когато се разглеждат чувствителни по отношение на сигурността теми.
      Б)   Определяне на потенциални класифицирани дейности на ЕСНИ

      Чувствителна по отношение на сигурността дейност на ЕСНИ е дейност, при която може да е необходимо да се обработва класифицирана информация.
      С обозначение „съображения за сигурност“ ще бъде означавано дадено предложение:

                  —

                  когато кандидатът декларира, че предложението е с чувствителен характер;

                  —

                  ако експертите оценители или ИАЕСНИ установят или имат подозрения относно наличието на някое от следните условия:

                              —

                              класифицирана информация е или може да бъде използвана като съществуваща информация,

                              —

                              планира се част от бъдещата информация да бъде класифицирана.

            Когато дадено предложение носи обозначението „съображения за сигурност“, обстоятелствата по планираната работа ще бъдат допълнително проучени в съответствие с процедурата, описана в раздел В по-долу.
      Ако това се изисква в съответните Указания за кандидатите, в предложенията трябва да се определя — ако е необходимо — съществуващата информация, необходима за провеждане на дейността на ЕСНИ, както и класифицираната бъдеща информация, която ще бъде генерирана в резултат на дейността. В случай че предложението включва класифицирана информация (съществуваща и/или бъдеща), към предложението трябва да има „Приложение по въпросите на сигурността“ (47) и приложеното към него „Ръководство за класификация за сигурност“ (48) трябва да бъдат част от предложението.
      Ръководството за класификация за сигурност ще определя:

                  —

                  нивото на класификация на съществуващата и бъдещата информация;

                  —

                  кой участник ще има достъп до тази информация.

            Освен това ще бъдат изисквани следните документи:

                  —

                  Копие от „сертификата за сигурност на оборудването“ (Facility Security Clearances — FSC) (или исканията за FSC). Валидността на FSC ще бъде проверена от Службата за сигурност на Генералния секретариат на Комисията чрез подходящия официален канал заедно с участващите „национални органи за сигурност“;

                  —

                  официално писмено разрешение от съответните органи за сигурност да използват класифицираната съществуваща информация;

            Приложението по въпросите на сигурността и Ръководството за класификация за сигурност, придружавани от съответните документи, също ще бъдат проверени чрез процедурата за подробен анализ, описана по-долу.
      В)   Анализ на потенциални класифицирани дейности на ЕСНИ

      След научното оценяване на предложенията те се класират в съответствие с резултатите от оценката. ИАЕСНИ изготвя „одобрен списък“, съдържащ предложенията, препоръчани за възможно финансиране, а именно такива, които не са отхвърлени, и за които има налични средства за финансиране, заедно с „резервен(-ни) списък(-ци)“.
      Всяка дейност на ЕСНИ по одобрения списък и по резервния(-те) списък(-ци), за която е има обозначение „съображения за сигурност“, ще бъде подложена на процедура за анализ. Това ще бъде извършено от създадена за случая подкомисия, наречена Комисия за анализ на сигурността.
      Тази Комисия за анализ на сигурността се състои от представители на държавите-членки, номинирани в тясно сътрудничество с компетентните национални органи за сигурност, подкрепяни при необходимост от представители на съответния(-те) програмен(-ни) комитет(и), в състав, съответстващ на държавите на представилите предложенията кандидати. Тази комисия се председателства от представител на Комисията.
      Тази комисия ще проверява дали всички аспекти по отношение на сигурността са взети предвид по подходящ начин от кандидатите. Предложенията ще бъдат анализирани от членовете на комисията от същите държави като тези на представилите предложенията кандидати.
      Тази процедура следва да доведе до постигане на обща позиция между съответните национални представители, резултатът от което ще бъде една от следните препоръки:

                  —

                     Не се изисква класифициране: Процедурите за подготовка на споразумението за отпускане на безвъзмездни средства от ЕСНИ могат да бъдат започнати (въпреки че могат да бъдат издадени някои препоръки за подготовка, ако е подходящо);

                  —

                     Изисква се класифициране: дават се конкретни препоръки за подготовката на споразумението за отпускане на безвъзмездни средства от ЕСНИ под формата на условия, които трябва да бъдат спазени в споразумението за отпускане на безвъзмездни средства. Дейността на ЕСНИ ще стане класифицирана дейност (49) и ще бъде класифицирана в ЕС на най-високото ниво на класифициране на информация, използвана/генерирана посредством дейност на ЕСНИ, както е посочено в Приложението по въпросите на сигурността и съответното Ръководство за класифициране за сигурност.

                  —

                     Предложението е с твърде чувствителен характер, за да бъде финансирано, тъй като кандидатите не притежават необходимия опит, умения или разрешения, за да използват по подходящ начин класифицираната информация. В този случай предложението може да бъде отхвърлено. Ако това се случи, ИАЕСНИ ще посочи причините за отхвърлянето, с изключение на онези причини, които представляват класифицирана информация.

            Въз основа на тази обща позиция ще бъде определено нивото на класифициране. В резултат на това ИАЕСНИ заедно с всички съответни национални органи по сигурността ще проверява по време на подготовката и изпълнението на споразумението за отпускане на безвъзмездни средства дали се прилагат всички необходими процедури и дейности, за да се гарантира, че класифицираната информация се обработва по подходящия начин.
      Г)   Лицензи за износ и трансфер

      В допълнение може да се счита, че дадено предложение е с чувствителен характер, независимо от която и да било класификация за сигурност, ако в него е планиран обмен на материал, подлежащ на лицензиране за трансфер или износ.
      В този контекст кандидатите трябва да спазват националните законодателства и законодателството на ЕС (50). Ако се изискват лицензи за износ (или лицензи в рамките на ЕС) за извършване на планираната работа, то кандидатите трябва да изяснят изискването за такива лицензи за износ или трансфер и трябва да предоставят копие от лицензите за износ или трансфер (или исканията за издаването им).
      Д)   Международно сътрудничество

      Съображенията за сигурност не могат да се разглеждат като причина за отхвърляне на предложенията за некласифицирани дейности на ЕСНИ, които включват участието на субекти от трета държава (51). Единствените изключения от това правило се допускат, ако:

                  —

                  темата е описана в работната програма като непозволяваща международно сътрудничество: в този случай всяко предложение, предвиждащо международно сътрудничество, ще бъде обявено за недопустимо;

                  —

                  поставено е обозначението „съображения за сигурност“ и в този случай предложението ще бъде подложено на анализ в съответствие с горепосочената процедура.

         (1)  ОВ L 57, 24.2.2007 г., стр. 14.

         (2)  ОВ L 400, 30.12.2006 г., стр. 243.

         (3)  ОВ L 9, 12.1.2008 г., стр. 15.

         (4)  ОВ L 412, 30.12.2006 г., стр. 1.

         (5)  ОВ L 391, 30.12.2006 г., стр. 1.

         (6)  ОВ L 248, 16.9.2002 г., стр. 1.

         (7)  С възможното изключване на координационните и спомагателни действия, посочени в член 14 от правилата за участие.

         (8)  http://cordis.europa.eu/home_en.html; http://ec.europa.eu/reserach/participants/portal; http://erc.europa.eu

         (9)  По изключение самият(ата) ОИ може да действа като кандидатстващия правен субект.

         (10)  Операторът на системата за представяне на предложения по електронен път може да се свърже с подателя на предложението, за да разясни или разреши технически проблеми във връзка с представянето.

         (11)  Пълнотата на съдържащата се в предложението информация ще се оценява от независимите експерти. Проверките за допустимост се отнасят единствено за наличието на съответните части и формуляри в предложението, както и за валидността на поисканите допълнителни документи.

         (12)  Обикновено предложенията се оценяват въз основа на критериите за схемата за финансиране, за която са представени. При все това, например в случаи, в които схемата за финансиране е избрана неправилно, ИАЕСНИ може да реши да оценява дадено предложение въз основа на критериите на различна схема за финансиране. Това може да се направи единствено ако е ясно, че предложението не съответства или съответства в много ниска степен на първоначално избраната схема за финансиране и ако във въпросната покана има по-подходяща схема за финансиране.

         (13)  Тази комисия е съставена от служители на ИАЕСНИ и, при необходимост, от други служители на Комисията, притежаващи нужния експертен опит по правни въпроси и/или информационни системи. Тази комисия проучва предложението и обстоятелствата около неговото представяне и предоставя специализирани съвети, подкрепящи решението за това дали да се отхвърли или не предложението от съображения във връзка с допустимостта. Тя може да реши да се свърже с ОИ и кандидатстващия правен субект, за да изясни конкретен въпрос.

         (14)  Служители от съответни специализирани агенции на ЕС се считат за външни експерти.

         (15)  Член 17, параграф 2 от Правилата за участие.

         (16)  Не е необходимо подборът, извършван от Научния съвет, да е задължителен при назначаването на оценители, извършващи партньорска оценка на координационни и спомагателни действия.

         (17)  Съгласно Правилата за участие и/или Решение C(2008) 5694 от 8 октомври 2008 г. на Комисията за оправомощаване на ИАЕСНИ.

         (18)  Европейският съвет се стреми към баланс между половете и политика на равни възможности в областта на научните изследвания. В този смисъл Решение 2000/407/ЕО от 19 юни 2000 г. за балансирано представителство на мъжете и жените в комитетите и експертните групи, които тя създава. В същия контекст член 17, параграф 2 от Правилата за участие предвижда, че „когато се назначават групи от независими експерти, се вземат подходящи мерки, за да се осигури справедлив баланс между половете“.

         (19)  В съответните указания за кандидатите могат да бъдат позволени най-много трима души, които могат да бъдат посочени от кандидата.

         (20)  Причините трябва да се основават на ясни съображения, като пряко научно съперничество, професионално оспорване или подобна ситуация, която би накърнила или поставила под съмнение обективността на потенциалния оценител.

         (21)  ОВ L 357, 31.12.2002 г., стр. 1.

         (22)  Член 15 от Правилата за участие.

         (23)  Обикновено предложенията се оценяват спрямо критериите за схемата за финансиране, за която са представени. При все това, например в случаи, в които схемата за финансиране е избрана неправилно, ИАЕСНИ може да реши да оцени дадено предложение спрямо критериите за различна схема за финансиране. Това може да бъде извършено само ако е ясно, че предложението не съответства или съответства в много ниска степен на първоначално избраната схема за финансиране, и ако има по-подходяща схема за финансиране по въпросния конкурс.

         (24)  В съответствие с член 16.1 от Правилата за участие.

         (25)  Това може да включва членове на експертни съвети, различни от експертния(-те) съвет(и), на който/които е възложено предложението, или рецензенти.

         (26)  Това включва интердисциплинарни предложения за различни експертни съвети или за различни области, които могат да бъдат възложени за оценяване на членове на повече от един експертен съвет или допълнителни рецензенти.

         (27)  Член 15.2 от Правилата за участие.

         (28)  „Нередност“ по смисъла на Регламент (ЕО, Евратом) № 2988/95 (ОВ L 312, 23.12.1995 г., стр. 1).

         (29)  Процедурата за обжалване не замества обичайните канали за подаване на жалби, които могат да се използват относно всички дейности на ИАЕСНИ и на Комисията, като Генералния секретариат на Комисията — за нарушаване на кодекса за добро администриране (отношения с обществеността); Европейския омбудсман — за „лоша администрация“; Съдът на Европейския съюз — за решение, което засяга дадено лице или правен субект.

         (30)  Въз основа на окончателния списък, изготвен от ИАЕСНИ в съответствие с раздел 3.1.7.

         (31)  Това може да включва имената на ОИ и кандидатстващите правни субекти, заглавието и съкращението на предложението.

         (32)  Изпълнители и/или бенефициери по дейности за координиране и подкрепа.

         (33)  ОИ и/или приемащите институции.

         (34)  Включително, ако е необходимо, завършването на процедурата за консултиране с програмния комитет, предвидена в специалната програма „Идеи“.

         (35)  В съответствие с член 16.4 от правилата за участие и правилата на Комисията относно проверка на съществуването и правното положение на участниците, както и техният оперативен и финансов капацитет в непреките дейности, подкрепяни чрез безвъзмездни средства съгласно РП7, C(2007) 2466.

         (36)  Допълнителните условия могат да се отнасят до изискванията за етична оценка.

         (37)  Член 114 от Финансовия регламент.

         (38)  Или всеки изпълнител, одобрен за целите на предоставяне на административни услуги за заседанията по оценяване.

         (39)  Следните области са отговорност на ГД „Изследвания“: стволови клетки на човешки ембриони, нечовекоподобни примати, човешка намеса и предложения, попадащи в тези категории, автоматично се представят на ГД „Изследвания“ за етична оценка.

         (40)  Като клинични изпитвания и изследвания, включващи инвазивни техники върху живи хора (напр. вземане на проби от тъкани).

         (41)  Предложенията, попадащи в тези категории, автоматично се представят на ГД „Изследвания“ за етична оценка.

         (42)  Като се взема предвид изявлението, направено от Комисията на 24 юли 2006 г. (ОВ L 412, 30.12.2006 г., стр. 42).

         (43)  ОВ L 400, 30.12.2006 г., стр. 243.

         (44)  ИАЕСНИ може да въведе система за представяне по електронен път, която би била приложима към хартиените формуляри и оригиналите, които трябва да бъдат представени в рамките на тези правила за възстановяване.

         (45)  Като общо правило от интервюираните лица не може да се изисква: да напускат своята първоначална точка на местонахождение или мястото, където се провежда интервюто, преди 7.00 часа (гара или други транспортни средства) или 8.00 часа (летище); да пристигат на мястото, където се провежда интервюто, след 21.00 часа (летище) или 22.00 часа (гара или други транспортни средства); да пристигат на своето първоначално местонахождение след 23.00 часа (летище, гара или други транспортни средства).

         (46)  Както е определено в Решение 2001/844/ЕО, ЕОВС, Евратом на Комисията от 29 ноември 2001 г. за изменение на нейния процедурен правилник (ОВ L 317, 3.12.2001 г., стр. 1) по отношение на разпоредбите относно сигурността и неговите последователни изменения.

         (47)  Приложението по въпросите на сигурността: „е набор от специални договорни условия, издадени от възлагащия орган, който представлява неразделна част от класифицирания договор, включващ достъп до класифицирана информация на ЕС или създаването на такава информация, и в който са определени изискванията за сигурност или елементите на класифицирания договор, които трябва да бъдат защитени“, както е определено в раздел 27 от Решение № 2001/844/ЕО, ЕОВС, Евратом.

         (48)  Както е определено в Решение 2001/844/ЕО, ЕОВС, Евратом на Комисията.

         (49)  Обработването на поверителни данни се ръководи от цялото съответно общностно законодателство, включително от вътрешните правила на институциите, като Решение 2001/844/ЕО за изменение на процедурния правилник по отношение на разпоредбите относно сигурността.

         (50)  Регламент (ЕО) № 428/2009 на Съвета от 5 май 2009 г. за въвеждане режим на Общността за контрол на износа, трансфера, брокерската дейност и транзита на изделия и технологии с двойна употреба (ОВ L 134, 29.5.2009 г., стр. 1).

         (51)  „Трета държава“ означава всяка държава, която не е нито държава-членка от ЕС, нито държава, асоциирана към РП7.